Il-pavimentar ta' Pjazza San Ġorġ fir-Rabat, Għawdex, se jerġa' jinqala' bħala parti minn proġett wiesgħa tal-Kunsill Lokali li għalih kiseb fondi mill-Unjoni Ewropea. Dan ħareġ minn tweġiba għal Mistoqsija Parlamentari li għamel id-deputat Laburista Carmelo Abela lill-Ministru responsabbli mill-Kunsilli Lokali Owen Bonnici. Il-proġett għandu finanzjament tal-Programm għall-Iżvilupp Rurali tal-UE għall-2007-2013, taħt il-programm LEADER, b'miżura li tinkoraġixxi inizjattivi favur it-turiżmu. Pjazza San Ġorġ hi parti minn heritage trail li tinkludi wkoll Pjazzetta Akkursju Xerri, Triq l-Iskola u Triq Alfons Maria Hili, u li tgħaqqad mal-proġett li qed isir bħalissa mill-Kunsill Lokali fi Pjazza Savina u fi Pjazza Indipendenza. Il-pjazza se tkun pavimentata bil- porfido u l-materjal li se jinqala' minnha se jintuża fil-parti tan-nofs fit-toroq l-oħra. Il-ġnub ta' dawn it-toroq li minn fuqhom jgħaddu l-vetturi se jsiru bil- porfido wkoll. Ix-xogħlijiet li saru fl-aħħar snin fi Pjazza San Ġorġ kienu ntemmu f'Lulju tal-2009, fil-bidu tal-leġiżlatura preċedenti tal-kunsill. Mitlub jikkummenta, kelliem għall-kunsill lokali spjega li b'dan il-proġett, mhux biss se tinħoloq rotta li titgawda aħjar mit-turisti li jżuru l-qalba tal-belt, imma wkoll se jingħaqdu kanali tal-ilma li nbnew taħt wiċċ it-toroq u l-pjazez li fihom għaddej xogħol bħalissa. B'hekk, l-ilma tax-xita jkollu fejn imur mingħajr ma jibqa' joħloq inkonvenjent. Saħaq li l-proġett, minkejja li għandu element qawwi ta' xogħlijiet infrastrutturali, għandu l-għan prinċipali li joffri esperjenza aħjar li titgawda iktar mit-turist. Qal li kieku l-kunsill għażel li ma jinkludix Pjazza San Ġorġ fil-proġett, il- heritage trail ma kinitx tkun tista' tinkludi l-Bażilika ta' San Ġorġ. Il-kelliem spjega li bix-xogħlijiet li se jsiru issa se jinżamm id-dawl eżistenti, u l-materjal li se jinqala' mill-pjazza se jerġa' jintuża. Spjega wkoll li l-materjal il-ġdid se jintegra ma' dak li se jsir fil-bqija tal-proġett u fuq kollox, se ssir funtana kif kien il-ħsieb oriġinali, għalkemm din id-darba se tkun waħda li ma toħloqx diffikultajiet b'rabta mal-armar tal-pjazza f'okkażjonijiet differenti. Il-kelliem qal ukoll li dan il-proġett se jsir mingħajr ma l-kunsill joħroġ fondi addizzjonali. .td_uid_3_5ee4e020269cf_rand.td-a-rec-img{text-align:left}.td_uid_3_5ee4e020269cf_rand.td-a-rec-img img{margin:0 auto 0 0}